b'\n_START_ARTICLE_\nSarajevo\n_START_SECTION_\nGeografi\n_START_PARAGRAPH_\nSarajevo ligger ved 43\xc2\xb052\xe2\x80\xb2N 18\xc2\xb025\xe2\x80\xb2\xc3\x98 i det eksakte center af det trekantformede Bosnien-Hercegovina og inden for gr\xc3\xa6nserne af den historiske region Bosnien. Den ligger i Sarajevodalen i midten af de Dinariske Alper. Dalen var d\xc3\xa6kket af gr\xc3\xb8n bevoksning, til byen blev udvidet og bebygget efter 2. verdenskrig. Byen er omgives af t\xc3\xa6t bevoksede bakker og fem st\xc3\xb8rre bjerge. Den h\xc3\xb8jeste af dem er Treskavica (2088 meter OHO), derefter Bjelasnica (2067 meter OHO), Jahorina (1913 meter OHO), Trebevi\xc4\x87 (1627 meter OHO) og mindst Igman. De sidste fire er ogs\xc3\xa5 kendt som de Olympiske Bjerge i Sarajevo (se ogs\xc3\xa5 vinter-OL 1984). Sarajevo ligger ca. 500 m over havets overflade. Byen er en del af det bakkede terr\xc3\xa6n p\xc3\xa5 de mange stejle gader og bygninger, der tilsyneladende balancerer p\xc3\xa5 bjergsiderne._NEWLINE_Miljackafloden l\xc3\xb8ber gennem byen fra \xc3\xb8st gennem Sarajevos centrum til den vestlige del af byen, hvor den til sidst m\xc3\xb8des med Bosnafloden. Miljacka er "Sarajevofloden" med sin kilde i byen Pale flere kilometer \xc3\xb8st for Sarajevo. Bosnas kilde, Vrelo Bosne n\xc3\xa6r Ilid\xc5\xbea (vest for Sarajevo), er et andet st\xc3\xb8rre naturligt vartegn og en popul\xc3\xa6r destination for Sarajevos indbyggere og andre turister. Andre mindre floder og \xc3\xa5er l\xc3\xb8ber ogs\xc3\xa5 gennem byen og dens n\xc3\xa6rhed.\n_START_SECTION_\nKlima\n_START_PARAGRAPH_\nSarajevo har et mildt kontinentalklima med sin beliggenhed mellem Centraleuropas klimazoner i nord og Middelhavet mod syd. Den gennemsnitlige \xc3\xa5rlige temperatur er 9,5 \xc2\xb0C med januar (-1,3\xc2\xa0\xc2\xb0C, gennemsnitligt) som den koldeste m\xc3\xa5ned og juli (19,1\xc2\xa0\xc2\xb0C gennemsnitligt) som den varmeste. Den h\xc3\xb8jeste registrerede temperatur er 40,0\xc2\xa0\xc2\xb0C (19. august 1946) mens den lavest registrerede temperatur er -26,4\xc2\xa0\xc2\xb0C (25. januar 1942). Gennemsnitligt har Sarajevo 68 sommerdage om \xc3\xa5ret (temperaturer h\xc3\xb8jere end eller lig med 30,0\xc2\xa0\xc2\xb0C): Byen har normalt en mildt skyet himmel med et gennemsnitligt \xc3\xa5rligt skyd\xc3\xa6kke p\xc3\xa5 59\xc2\xa0%. Den mest skyede m\xc3\xa5ned er december (75\xc2\xa0% skyd\xc3\xa6kke) mens den klareste er august (37\xc2\xa0%). Moderat nedb\xc3\xb8r sker konsistent gennem \xc3\xa5ret med gennemsnitligt 170 dage med regnvejr. Passende klimatiske tilstande har tilladt vintersport at opblomstre i regionen, eksemplificeret ved at byen afholdt vinter-OL 1984.\n_START_SECTION_\nBylandskab\n_START_PARAGRAPH_\nSarajevo er placeret t\xc3\xa6t p\xc3\xa5 centrum i Bosnien-Hercegovinas triangul\xc3\xa6re form i det syd\xc3\xb8stlige Europa. Den best\xc3\xa5r af fire kommuner (eller Op\xc4\x87ina): Centar (Centrum), Novi Grad (Den Nye By), Novo Sarajevo (Ny Sarajevo) og Stari Grad (Den Gamle by). Sarajevos metroomr\xc3\xa5de inkluderer disse samt de tilst\xc3\xb8dende kommuner i Ilid\xc5\xbea og Vogo\xc5\xa1\xc4\x87a. Byen har et byomr\xc3\xa5de p\xc3\xa5 141,5 kvadratkilometer.\n_START_SECTION_\nHistorie\n_START_PARAGRAPH_\nSarajevodalen har en lang og rig historie fra den yngre stenalder, da butmirkulturen blomstrede med flere illyriske bos\xc3\xa6ttelser  i omr\xc3\xa5det, f\xc3\xb8r det blev erobret af Romerriget i 9 e.Kr. Under romerne l\xc3\xa5 en by ved navn "Aquae Sulphurae", omtrent hvor nutidens Sarajevo-forstad Ilid\xc5\xbea ligger. Efter romerne bosatte goterne sig i omr\xc3\xa5det og slaverne kom i det 7. \xc3\xa5rhundrede. Under Isa-Beg Isakovi\xc4\x87, den f\xc3\xb8rste osmanniske guvern\xc3\xb8r i Bosnien-provinsen, blev bos\xc3\xa6ttelsen etableret som byen "Bosna-Saraj" omkring citadellet i 1461. Navnet Sarajevo stammer fra det tyrkiske "saray ovas\xc4\xb1", der betyder "marken omkring Saray"._NEWLINE_Guvern\xc3\xb8ren stod for opf\xc3\xb8relslen af byens gamle bydel med vandforsyningssystem, mosk\xc3\xa9, lukket markedsplads, offentligt bad, hostel og guvern\xc3\xb8rens palads. Gazi Husrev-beg blev byens anden guvern\xc3\xb8r i 1521 og byggede byens f\xc3\xb8rste bibliotek, madrassa, sufi-skole og Sahat Kula-klokket\xc3\xa5rnet._NEWLINE_Under den store tyrkiske krig angreb Prins Eugen af Savoy af det Habsburgske monarki det Osmanniske Rige i 1697,  og Sarajevo besattes og l\xc3\xa5 pestramt og nedbr\xc3\xa6ndt. Byen blev genopf\xc3\xb8rt, men kom sig aldrig helt fra \xc3\xb8del\xc3\xa6ggelsen. Det Osmanniske Rige gjorde Sarajevo til et vigtigt administrativt centrum i 1850, men magtbalancen skiftede, da \xc3\x98strig-Ungarn erobrede Bosnien-Hercegovina i 1878 som en del af Berlin-traktaten og annekterede omr\xc3\xa5det fuldst\xc3\xa6ndigt i 1908. Sarajevo blev industrialiseret af \xc3\x98strig-Ungarn, der brugte byen som test-omr\xc3\xa5de for nye opfindelser som sporvognene, f\xc3\xb8r de kom til Wien._NEWLINE_28. juni 1914 blev \xc3\xa6rkehertug Franz Ferdinand af \xc3\x98strig og hans kone Sophie, hertuginde af Hohenberg snigmyrdet i Sarajevo af en serbisk nationalistisk provokat\xc3\xb8r-snigmorder, Gavrilo Princip. I den efterf\xc3\xb8lgende krig skete de fleste Balkan-offensiver omkring Beograd, og Sarajevo slap nogenlunde uskadt gennem krigen. Efter krigen blev Balkanomr\xc3\xa5det forenet i Kongeriget Jugoslavien, og Sarajevo blev hovedstad i Drinaprovinsen._NEWLINE_I april 1941 besatte Tyskland Jugoslavien og bombarderede Sarajevo. Da boede der omkring 10.500 j\xc3\xb8der i Sarajevo, De, sig\xc3\xb8jnere og ortodokse serbere blev forfulgt af den kroatiske Usta\xc5\xa1e-regering eller transporteret til koncentrationslejre. De jugoslaviske modstandsfolk, anf\xc3\xb8rt af Josip Broz Tito, befriede Sarajevo 6. april 1945._NEWLINE_Efter krigen voksede byen hurtigt da den blev et vigtigt regionalt industricenter i Jugoslavien. Som en del af byudviklingsplanen blev der fra 1945 opf\xc3\xb8rt boligblokke vest for den gamle by som en tilf\xc3\xb8jelse til Sarajevos arkitektoniske forskellighed. H\xc3\xb8jdepunktet i byens v\xc3\xa6kst n\xc3\xa5edes i de tidlige 80\'ere, da Sarajevo var v\xc3\xa6rt for vinter-OL1984._NEWLINE_6. april 1992, da den kommunistiske stat Jugoslavien faldt fra hinanden, blev Sarajevo omringet af den Jugoslaviske Nationalarm\xc3\xa9 (JN), der blev der indtil alle soldaterne og deres familier blev reddet og evakueret fra de dele af byen, der var i h\xc3\xa6nderne p\xc3\xa5 de bosniske muslimske paramilit\xc3\xa6re, der senere omd\xc3\xb8bte sig selv til Den Bosniske H\xc3\xa6r). Da JN\'s mission var fuldf\xc3\xb8rt, og det milit\xc3\xa6re personel og deres familier blev evakueret, var dele af byen og de omkringliggende territorier, hvor st\xc3\xb8rstedelen af befolkningen er serbere, under paramilit\xc3\xa6r (Bosnisk-Serbiske H\xc3\xa6rs) kontrol i formationer skabt en lokalbefolkningen (senere blev alle formationer samlet under Republikken Srpskas H\xc3\xa6r). Undtaget var Stup og Kiseljak, der var under kroatisk paramilit\xc3\xa6r kontrol kendt som HVO. Sarajevos belejring, der varede indtil oktober 1995, resulterede i en storstilet \xc3\xb8del\xc3\xa6ggelse og dramatiske befolkningsskift. Genopbygningen begyndte, da krigen endte med Daytonaftalen i november 1995._NEWLINE_I 2003 var det meste af byen genopbygget eller repareret, s\xc3\xa5 der er kun f\xc3\xa5 synlige ruiner i centrum. Mange af granatkasserne fra 2. verdenskrig, der blev brugt under angrebene, er sk\xc3\xa5ret og poleret i lokal tradition og bliver solgt som kunst. Den amerikanske skuespiller Terrance Howard har samlet kasser og vist paralleller til indskriften i Esajas\' bog 2:4 omkring ressourcer, der bliver brugt til fredelige form\xc3\xa5l i stedet for milit\xc3\xa6re. Moderne kontorbygninger og skyskrabere er siden blevet opf\xc3\xb8rt i hele byen.\n_START_SECTION_\nAdministration\n_START_PARAGRAPH_\nSarajevo er hovedstaden i landet Bosnien og Hercegovina og den subnationale enhed, F\xc3\xb8derationen af Bosnien og Hercegovina, s\xc3\xa5vel som Sarajevokantonen. Den er ogs\xc3\xa5 "de jure"-hovedstad i en anden subnational enhed, Republika Srpska. Hvert af disse niveauer af administration har deres eget parlament eller r\xc3\xa5d s\xc3\xa5vel som domstole i byen. I till\xc3\xa6g er mange udenlandske ambassader placeret i Sarajevo._NEWLINE_Byen best\xc3\xa5r af fire kommuner, der hver har sin kommunale administration, men er sammen i en helbysadministration med egen forfatning. Den ud\xc3\xb8vende magt (Gradska Uprava) best\xc3\xa5r af en borgmester med to viceborgmestre og et ministerium. Den lovgivende magt best\xc3\xa5r af byr\xc3\xa5det, eller Gradsko Vije\xc4\x87e. R\xc3\xa5det har 28 medlemmer: en r\xc3\xa5dsformand, to vicer\xc3\xa5dsform\xc3\xa6nd og en sekret\xc3\xa6r. R\xc3\xa5dsmedlemmer v\xc3\xa6lges af kommunerne i tal der er nogenlunde proportionale med deres befolkning. Byens administration har ogs\xc3\xa5 en d\xc3\xb8mmende magt baseret p\xc3\xa5 det post-transitionelle retslige system der defineres af h\xc3\xb8jrepr\xc3\xa6sentatet for Bosnien og Hercegovinas H\xc3\xb8jere retslige og d\xc3\xb8mmende r\xc3\xa5d._NEWLINE_Sarajevos kommuner er yderligere inddelt i lokalkommuner (bosnisk: Mjesne zajednice). Lokalkommunerne har en mindre rolle i byens administration og er tilt\xc3\xa6nkt som en m\xc3\xa5de for normale borgere at f\xc3\xa5 indflydelse p\xc3\xa5 byens administration. Disse lokalkommuner er baseret omkring n\xc3\xb8glekvartererne i byen._NEWLINE_Bygningerne i Sarajevo, der husede Bosnien og Hercegovinas parlament, blev kraftigt beskadiget i den bosniske krig; medarbejderne og arkiverne blev flyttet til et n\xc3\xa6rliggende kontor i jord-niveau . I slutningen af 2006 begyndte genopbygningen af parlamentet. Genopf\xc3\xb8rslen blev afsluttet i 2007 og var  finansieret med  80% af den gr\xc3\xa6ske regering gennem Det Gr\xc3\xa6ske Program for Balkans Genopbygning (ESOAV) og 20% af Bosnien-Hercegovina.\n_START_SECTION_\n\xc3\x98konomi\n_START_PARAGRAPH_\nEfter \xc3\xa5rs krig har Sarajevos \xc3\xb8konomi v\xc3\xa6ret m\xc3\xa5l for genopbygning og genetableringsprogrammer. Som eksempler p\xc3\xa5 \xc3\xb8konomiske vartegn kan n\xc3\xa6vnes Centralbanken for Bosnien og Hercegovina, der \xc3\xa5bnede i Sarajevo i 1997 og Sarajevos B\xc3\xb8rs, der begyndte handel i 2002. Byens store produktions-, administrations- og turistbase kombineret med en stor uofficiel \xc3\xb8konomi, g\xc3\xb8r den til en af de st\xc3\xa6rkeste \xc3\xb8konomiske regioner i Bosnien og Hercegovina._NEWLINE_Mens Sarajevo havde en stor industriel base under den kommunistiske periode, har kun f\xc3\xa5 f\xc3\xb8r-eksisterende firmaer succesfuldt omstillet sig til markeds\xc3\xb8konomi. Sarajevos industri udg\xc3\xb8res nu af tobaks-, m\xc3\xb8bel-, trikotage, bil- og kommunikationsudstyrsproduktion. Blandt firmaer baseret i Sarajevo kan n\xc3\xa6vnes B&H Airlines (tidligere Air Bosna), BH Telecom, Bosmal City Centre, Bosnalijek, Energopetrol, Fabrika Duhana Sarajevo (cigaretter) og Sarajevo Pivara (bryggeri)._NEWLINE_Sarajevo har en st\xc3\xa6rk turistindustri og blev udn\xc3\xa6vnt af Lonely Planet som den 43. bedste by i verden i 2006. Sportsrelateret turisme bruger de efterladte faciliteter fra vinter-OL 1984, specielt skifaciliteterne i det n\xc3\xa6rliggende bjerge Bjela\xc5\xa1nica, Igman, Jahorina, Trebevi\xc4\x87 og Treskavica. Sarajevos 600 \xc3\xa5rs historie, under indflydelse af b\xc3\xa5de vestlige og \xc3\xb8stlige riger, er ogs\xc3\xa5 en st\xc3\xa6rk turistattraktion. Sarajevo har v\xc3\xa6ret v\xc3\xa6rt for rejsende i \xc3\xa5rhundreder fordi den var et st\xc3\xa6rkt handelscentrum under osmannisk og \xc3\xb8strig-ungarsk styre. Blandt eksempler p\xc3\xa5 popul\xc3\xa6re destinationer i Sarajevo kan n\xc3\xa6vnes Vrelo Bosne-parken, Sarajevo-katedralen og Gaze Husrev-begs Mosk\xc3\xa9.\n_START_SECTION_\nDemografi\n_START_PARAGRAPH_\nDen sidste officielle folket\xc3\xa6lling i Bosnien og Hercegovina fandt sted i 1991, og der blev alt 527.049 mennesker i Sarajevos ti kommuner. I selve bebyggelsen Sarajevo var der 416.497 beboere. Krigen fik hundredetusinder af mennesker til at flygte, hvoraf mange ikke er vendt tilbage. Pr. 2006 anslog Sarajevokantonen befolkningen til at v\xc3\xa6re 418.891 mennesker (304.136 i byen Sarajevo, resten i metropolomr\xc3\xa5det). Med et omr\xc3\xa5de p\xc3\xa5 1280 kvadratkilometer har Sarajevo en befolkningst\xc3\xa6thed p\xc3\xa5 omkring 2173 indbyggere pr. kvadratkilometer. Novo Sarajevo-kommunen er den t\xc3\xa6ttest befolkede del af Sarajevo med omkring 7524 indbyggere pr. kvadratkilometer, mens den tyndest befolkede del er Stari Grad med 742 indbyggere pr. kvadratkilometer._NEWLINE_Krige har \xc3\xa6ndret byens etniske og religi\xc3\xb8se profil. Mens byen l\xc3\xa6nge har v\xc3\xa6ret kendt som en multikulturel by, eller Europas Jerusalem, er muslimske bosniakker vendt tilbage s\xc3\xa5 de nu udg\xc3\xb8r en endnu st\xc3\xb8rre del af befolkningen. I 1991 udgjorde bosniakker 45% af befolkningen, efterfulgt af \xc3\xb8stlige ortodokse serbere med 38% og romansk katolske kroatere med 7%. Dog udgjorde bosniakker i 1997 87% af befolkningen, mens serberne udgjorde 5% og kroaterne 6%. Hvis \xc3\x98stsarajevos (Republika Srpska) befolkning (130.000, st\xc3\xb8rstedelen serbere) blev talt med, ville bosniakkerne stadig have det absolutte flertal efterfulgt af serberne med omkring 33% af den samlede befolkning._NEWLINE_I dag er Sarajevos befolkning ikke klart kendt og baseres p\xc3\xa5 estimater fra FN\'s statistikdivision og Det F\xc3\xb8derale Kontor for Statistik, Bosnien og Hercegovina og andre nationale og internationale non-profit organisationer. Det ansl\xc3\xa5s at Sarajevos befolkning til dato faktisk er steget i stedet for det forventede fald, p\xc3\xa5 grund af mange migranter fra diverse landsbyer, der blev \xc3\xb8delagt under den Bosniske Krig._NEWLINE_Sarajevo underg\xc3\xa5r i \xc3\xb8jeblikket et storstilet byggo-boom med mange nye kommercielle, industrielle, beboelses- og kontorbygninger under opf\xc3\xb8rsel. Byen vokser med stor hastighed og vil have genvundet sit befolkningstal fra f\xc3\xb8r krigen inden for en periode p\xc3\xa5 10-20 \xc3\xa5r. P\xc3\xa5 grund af den hastige v\xc3\xa6kst er mange nye lejlighedskomplekser blevet opf\xc3\xb8rt i Sarajevo; mere specifikt i den \xc3\xb8stlige forstad Ilida. Byen renoverer ogs\xc3\xa5 sine sportsfaciliteter s\xc3\xa5som hovedstadionet, s\xc3\xa5vel som de velkendte skihoteller. Opf\xc3\xb8rslen af motorvej 5C vil give et yderligere l\xc3\xb8ft til Sarajevos i forvejen store v\xc3\xa6kst.\n_START_SECTION_\nKommunikation og medier\n_START_PARAGRAPH_\nSom hovedstad og st\xc3\xb8rste by i Bosnien og Hercegovina er Sarajevo centrum for landets medier. Det meste af kommunikations- og medieinfrastrukturen blev \xc3\xb8delagt under krigen, men en genopf\xc3\xb8rsel anf\xc3\xb8rt af et internationalt organ for genopf\xc3\xb8rslen af Bosnien og Hercegovina har hjulpet til med at modernisere industrien. For eksempel blev internettet f\xc3\xb8rst tilg\xc3\xa6ngeligt i byen i 1995._NEWLINE_Oslobodenje (Frig\xc3\xb8relse), grundlagt i 1943, er Sarajevos \xc3\xa6ldste avis og den eneste, der har overlevet krigen. Dog er denne gamle og stolte avis blevet overhalet af Dnevni Avaz (Den Daglige), grundlagt i 1995, og Jutarnje Novine (Morgennyhederne) i Sarajevo i popularitet. Blandt andre lokale fast udkommende aviser kan n\xc3\xa6vnes den kroatiske avis Hrvatska Rijec og det bosniske magasin Start, s\xc3\xa5velsom de ugentlige aviser Slobodna Bosna (Befri Bosnien) og BH Dani (BH Dage). Novi Plamen, et m\xc3\xa5nedligt magasin, er den mest venstreorienterede avis i byen i \xc3\xb8jeblikket._NEWLINE_Den Offentlige Udsendelsesservice i Bosnien og Hercegovina er Sarajevos offentlige tv-station, en af tre i Bosnien og Hercegovina. Blandt andre stationer i byen kan n\xc3\xa6vnes NRTV Studio 99, NTV Hayat, Open Broadcast Network, TV Kantona Sarajevo og Televizija Alfa. Mange mindre uafh\xc3\xa6ngige radiostationer eksisterer, blandt dem kan etablerede stationer som Radio M, Radio Grad (Radio Den Gamle By), Studentski eFM Radio, Radio 202 og RSG. Radio Free Europe s\xc3\xa5velsom flere amerikanske og vesteurop\xc3\xa6iske stationer er ogs\xc3\xa5 tilg\xc3\xa6ngelige i byen.\n_START_SECTION_\nTransport\n_START_PARAGRAPH_\nSarajevos placering i en dal mellem bjerge g\xc3\xb8r den til en kompakt by. Smalle bygader og mangel p\xc3\xa5 parkeringsomr\xc3\xa5der l\xc3\xa6gger en d\xc3\xa6mper p\xc3\xa5 biltrafikken men giver bedre forhold for fodg\xc3\xa6ngere og cyklister. De to hovedgader i byen er Titovagaden (Marshal Titos gade) og den \xc3\xb8st-vestlige Zmaj od Bosne (Husein Grada\xc5\xa1\xc4\x8devi\xc4\x87) motorvej. Den transeurop\xc3\xa6iske motorvej, korridor 5C, l\xc3\xb8ber gennem Sarajevo og forbinder byen med Budapest i nord og Plo\xc4\x8de mod syd._NEWLINE_Elektriske sporvognssystemer, der har opereret siden 1885, er den \xc3\xa6ldste form for offentlig transport i byen. Siden da er der opgraderet til andre mere moderne sporvogne. Der er syv sporvognslinjer i byen, suppleret af fem trolleybusslinjer og mange busruter. Hovedbaneg\xc3\xa5rden i Sarajevo ligger i det nordlige-centrale omr\xc3\xa5de i byen. Derfra l\xc3\xb8ber sporene mod vest f\xc3\xb8r de deler sig i forskellige retninger, blandt andet til industrielle zoner i byen. Sarajevo underg\xc3\xa5r i \xc3\xb8jeblikket en st\xc3\xb8rre fornyelse i infrastrukturen; mange motorveje og gader omasfalteres, sporvognssystemet underg\xc3\xa5r modernisering og nye broer og veje anl\xc3\xa6gges._NEWLINE_Sarajevos Internationale Lufthavn (IATA: SJJ), ogs\xc3\xa5 kaldet Butmir, ligger kun f\xc3\xa5 kilometer sydvest for byen. Under krigen blev lufthavnen brugt til FN-flyvninger og humanit\xc3\xa6r n\xc3\xb8dhj\xc3\xa6lp. I 2006 rejste 534.000 passagerer gennem lufthavnen, hvorimod der kun rejste 10.000 10 \xc3\xa5r tidligere i 1996.\n_START_SECTION_\nKultur\n_START_PARAGRAPH_\nSarajevo har v\xc3\xa6ret hjem for mange forskellige religioner i \xc3\xa5rhundreder, og dette har givet byen en stor forskellighed blandt kulturer. Slaviske muslimer, ortodokse, katolikker og j\xc3\xb8der deler alle byen mens de dyrker deres egne identiteter. I dag er byen dog overv\xc3\xa6ldende bosnisk muslimsk, men i de senere \xc3\xa5r er mange vendt tilbage, blandt dem udl\xc3\xa6ndinge fra \xc3\x98stasien._NEWLINE_Byen er rig p\xc3\xa5 museer, blandt dem Sarajevos Museum, Ars Aevi, Nationalmuseet for Bosnien og Hercegovina (oprettet i 1888 og hjem for Sarajevo Haggadahen), Det Historiske Museum for Bosnien og Hercegovina og Museet for Litteratur og Teaterkunst i Bosnien og Hercegovina. Byen er ogs\xc3\xa5 hjem for Bosnien og Hercegovinas Nationalteater, oprettet i 1919, s\xc3\xa5vel som Sarajevos Ungdomsteater. Blandt andre kulturelle institutioner kan n\xc3\xa6vnes Center for Sarajevokultur, Sarajevos Bibliotek, Bosnien og Hercegovinas Kunstgalleri og Bosniakinstituttet, et privatejet bibliotek og kunstsamling der fokuserer p\xc3\xa5 bosniakkernes historie._NEWLINE_Nedrivninger i forbindelse med krigsskader, s\xc3\xa5vel som genopbygning, har \xc3\xb8delagt flere institutioner og kulturelle eller religi\xc3\xb8se symboler som Gazu Husrev-beg-biblioteket, Sarajevos Orientale Institut og et museum dedikeret til Vinter-OL i 1984. Som en konsekvens har de forskellige lag administration oprettet st\xc3\xa6rke kulturelle beskyttelseslove og -institutioner. Blandt institutioner der varetager kulturel bevarelse i Sarajevo kan n\xc3\xa6vnes Instituttet for Beskyttelsen af den Kulturelle, Historiske og Naturlige arv fra Bosnien og Hercegovina, og Bosnien og Hercegovinas Kommision til Beskyttelse af Nationale Monumenter._NEWLINE_Historisk har Sarajevo v\xc3\xa6ret hjem for flere ber\xc3\xb8mte bosniske poeter og t\xc3\xa6nkere under det Osmanniske Rige. Nobelprisvinderen Vladimir Prelog er fra byen, ligesom den Oscar-vindende instrukt\xc3\xb8r Danis Tanovic. Nobelprisvinderen Ivo Andri\xc4\x87 levede meget af sit liv i Sarajevo._NEWLINE_Sarajevos Film Festival, oprettet i 1995, er blevet premierefilmfestivalen for Balkan-landene. Sarajevos Vinterfestival og Sarajevos Jazzfestival er velkendte, ligesom Ba\xc5\xa1\xc4\x87ar\xc5\xa1ija Nights, der er en m\xc3\xa5nedlang udstilling af lokal kultur, musik og dans._NEWLINE_Sarajevos Skole for Pop Rock udvikledes i byen mellem 1961 og 1991. Denne type musik begyndte med bands som Indexi, Bijelo dugme og singer/song writeren Kemal Monteno. Den fortsatte ind i 1980\'erne med bands som Plavi orkestar, Zabranjeno pu\xc5\xa1enje og Crvena jabuka, men sluttede med krigen i 1992. Efter krigen blev det irske rockband U2 det f\xc3\xb8rste band, der gav koncert i byen.\n_START_SECTION_\nSport\n_START_PARAGRAPH_\nByen var v\xc3\xa6rt for Vinter-OL 1984. Jugoslavien vandt \xc3\xa9n medalje, en s\xc3\xb8lvmedalje i storslalom for m\xc3\xa6nd, vundet af Jure Franko. Mange af de olympiske faciliteter overlevede krigen eller blevgenopf\xc3\xb8rt, blandt andet Den Olympiske Hal Zetra og Asim Ferhatovi\xc4\x87 Stadion. Efter at have v\xc3\xa6ret medv\xc3\xa6rt ved Syd\xc3\xb8steuropas Venskabslege blev Sarajevo tildelt vinterspecial-OL i 2009, men planerne blev afbl\xc3\xa6st._NEWLINE_Fodbold er popul\xc3\xa6rt i Sarajevo; byen har holdene FK Sarajevo og FK \xc5\xbdeljezni\xc4\x8dar, der begge konkurrerer i europ\xc3\xa6iske og internationale cups og turneringer, s\xc3\xa5vel som holdene FK Olimpik og SA\xc5\xa0K. En anden popul\xc3\xa6r sport er basketball; basketballklubben KK Bosna Sarajevo vandt Euroleague i 1979. Skakklubben, Bosna Sarajevo, har v\xc3\xa6ret et mesterskabshold siden 80\'erne._NEWLINE_Sarajevo er ofte v\xc3\xa6rt for internationale events og konkurrencer i sport s\xc3\xa5som tennis og kickboksning.\n_START_SECTION_\nUddannelse\n_START_PARAGRAPH_\nH\xc3\xb8jere uddannelse har en lang tradition i Sarajevo. Den f\xc3\xb8rste institution der kan klassificeres som s\xc3\xa5dan var en skole i Sufifilosofi der blev etableret af Gazi Husrev-beg i 1531; flere andre religi\xc3\xb8se skoler er blevet oprettet over tid. I 1887, under det \xc3\xb8strigsk-ungarske rige, begyndte en Shariaskole et fem-\xc3\xa5rsprogram. I 1940\'erne blev Sarajevos Universitet byens f\xc3\xb8rste sekul\xc3\xa6re h\xc3\xb8jere uddannelsesinstitution. I 1950\'erne blev post-bachelauratgrader tilg\xc3\xa6ngelige. Mens universitetet blev sv\xc3\xa6rt skadet under krigen blev det genopbygget i samarbejde med mere end 40 andre universiteter._NEWLINE_Desuden var der i 2005 46 grundskoler (1. til 9. klasse) og 33 gymnasier (10. til 13. klasse), blandt disse tre skoler for b\xc3\xb8rn med specielle behov.'